Papersnake/gushiwen huggingface dataset:
和曹宪金华山韵上李雁湖 其五
吴泳（宋代）

椅梧未成琴，脩干埋积雪。嶰竹断成律，其窍春自发。

所遇时使然，谁与指摽月。仙翁急抽关，乞我云母屑。
题法海平闍黎
秦观（宋代）

寒食山州百色喧，春风花雨暗川原。
因循移病依香火，写得弥陀七万言。
过石泉寺
艾性夫（元代）

藓壁作怪画，石泉操古琴。藤多山木老，僧瘦道根深。

白鹄随人饭，青猿抱佛吟。经过恨不数，带雨度遥岑。
又前韵 其四
项安世（宋代）

庭前黄耳卧花栏，瘦胁长腰骏尾团。壁上朱弓双鹊面，寂寥终日两相看。
楚妃叹五首
曹勋（宋代）

宝靥香销翠幄宽，更深明月上阑干。
徘徊踏碎银蟾影，谁念从来不耐寒。
偈颂一百零一首 其五十四
释慧性（宋代）

秋风离离，秋色依依。秋云淡伫，秋月分辉。篆不彫之心印，状似秋牛之机。

阿呵呵，力咄希，再三捞摝始应知。
和杨在轩剂院
释道璨（宋代）

箭下曾亲一鹄来，一蓑风雨霅川回。
近诗不逐唐声变，燕服多依晋样裁。
竹屋逢僧閒煮茗，梅边领客惯行杯。
覆盖当领金鸾去，要试平生倚马才。
孔林
范正民（宋代）

汉陵玉匣尽，秦山银海空。干戈百世后，独完先圣宫。

树有千年色，门无数仞崇。盛德包覆载，遂顺因所宗。

坐若颜闵后，颇闻邹鲁风。抚膺感遗言，零落涕沾胸。
句 其三
姚辟（宋代）

潮捲乱峰横几席，沙填重险变桑麻。
感遇诗三十八首·其七
陈子昂（唐代）

白日每不归，青阳时暮矣。
茫茫吾何思，林卧观无始。
众芳委时晦，鶗鴂鸣悲耳。
鸿荒古已颓，谁识巢居子。
董主簿正道壁间作水墨老梅一枝宿鹊缩脰合半眼栖焉
杨万里（宋代）

斜枝饱风雪，疏花淡冰玉。一鹊忍清寒，居然伴幽独。
送中丞古林何公应召还朝
区益（明代）

古来献纳重兰台，五色花笺日下裁。地切西清分雨露，文从北斗仰昭回。

铜龙晓辟黄封入，金马朝回锦帙开。满袖炉烟随染翰，恍如云气下蓬莱。
合肥怀古三首
吴资（唐代）

合肥一都会，世号征战地。
我来值明时，不识兵革事。
水调歌头
袁去华（宋代）

鸟影度疏木，天势入平湖。沧波万顷，轻风落日片帆孤。渡口千章云木，苒苒炊烟一缕，人在翠微居。客里更愁绝，回首忆吾庐。

功名事，今老矣，待何如。拂衣归去，谁道张翰为莼鲈。且就竹深荷静，坐看山高月小，剧饮与谁俱。长啸动林木，意气欲凌虚。
答释子良史送酒瓢
韦应物（唐代）

此瓢今已到，山瓢知已空。且饮寒塘水，遥将回也同。
后秋兴八首辛丑二月初四日，夜宴述古堂，酒罢而作 其三
钱谦益（清代）

碧天朗朗见馀晖，把酒前除酹太微。梁燕睡翻新曲语，林乌栖趁急觞飞。

津河洛角蓬星远，牛斗光芒孛气违。却笑帝羓成倒载，骷髅生草不能肥。
夜宿山楼
王撰（明代）

重重烟霭望中收，渔网参差古渡头。木叶凋时孤雁远，月华高处一桥浮。

谢公屐冷山无恙，白傅船空水自流。话尽凄凉十年泪，秋风残醉卧南楼。
与曾季衡冥会诗 其一 丽真留别
王丽真（唐代）

五原分袂真吴越，燕拆莺离芳草歇。年少烟花处处春，北邙空恨清秋月。
渡黄河西岸行万山中
俞明震（清代）

积土如穹庐，叠石如夏屋。落日如车轮，奔驰入荒谷。

风含万里如，草无一寸绿。人言开辟时，地水相抵触。

至今水裂痕，纵横贯山腹。山腹俯千寻，其下窈而曲。

当年海底形，一一森在目。昆崙西来脉，矫若龙蛇伏。

积气尽东趋，尾闾成大陆。神功不到处，留此鸿荒局。

八月雪花飞，高峰削寒玉。盘天入泱莽，度地有盈缩。

欲穷变化根，心远境转促。翻羡北窗人，卧游一丘足。
送僧德最
孙觌（宋代）

剥啄动柴荆，相看两眼青。诗如云态度，人似鹤仪形。

妙斲窥天巧，哀弹感梦灵。定知花雨里，乱石点头听。
怀仙引
卢照邻（唐代）

若有人兮山之曲，驾青虬兮乘白鹿，往从之游愿心足。

披涧户，访岩轩，石濑潺湲横石径，松萝幂zx掩松门。

下空濛而无鸟，上巉岩而有猿。怀飞阁，度飞梁。

休余马于幽谷，挂余冠于夕阳。曲复曲兮烟庄邃，

行复行兮天路长。修途杳其未半，飞雨忽以茫茫。

山坱轧，磴连褰。攀旧壁而无据，溯泥溪而不前。

向无情之白日，窃有恨于皇天。回行遵故道，

通川遍流潦。回首望群峰，白云正溶溶。

珠为阙兮玉为楼，青云盖兮紫霜裘。

天长地久时相忆，千龄万代一来游。
虫豸诗。巴蛇（三首）
元稹（唐代）

巴蛇千种毒，其最鼻褰蛇。掉舌翻红焰，盘身蹙白花。

喷人竖毛翻，饮浪沸泥沙。欲学叔敖瘗，其如多似麻。

越岭南滨海，武都西隐戎。雄黄假名石，鷣鸟远难笼。

讵有隳肠计，应无破脑功。巴山昼昏黑，妖雾毒濛濛。

汉帝斩蛇剑，晋时烧上天。自兹繁巨蟒，往往寿千年。

白昼遮长道，青溪蒸毒烟。战龙苍海外，平地血浮船。
句 其一
孔夷（宋代）

微雨鹭翘艇，夕阳人倚楼。
次韵柳子玉二首 其一 地炉
苏轼（宋代）

细声蚯蚓发银瓶，拥褐横眠天未明。衰鬓镊残攲雪领，壮心降尽倒风旌。

自称丹灶锱铢火，倦听山城长短更。闻道床头惟竹几，夫人应不解卿卿。
和谢倅谒县学
王庭圭（宋代）

玉帐高谈已厌兵，聊将小队出郊坰。先生文史三冬足，学士铜钱万选青。

他日却登龙尾道，教人顶戴佛名经。诸儒勉称兴贤意，作赋摩空动汉庭。
夜坐风雨忽至
黎廷瑞（宋代）

山中夜半风雨来，板扉竹户如人开。
孤灯淡淡吹欲死，饥乌哑哑啼更哀。
青阳甫达诸火满，素志无伸华发催。
於呼闻道亦未晚，策骥千里毋徘徊。
洛神
唐彦谦（唐代）

人世仙家本自殊，何须相见向中途。

惊鸿瞥过游龙去，漫恼陈王一事无。
游百岩
李士美（宋代）

珍重东平入凤城，锦笺双羽蹙南征。
马蹄不惧拦关雪，一驾须骑万里逞。
寄嵩岳吉上人
李若谷（宋代）

结庵嵩少深，高道恐难偏。
苦海好求宝，天花莫著身。
一心俱已了，五字更应新。
谁谓孤云迹，名曾达紫宸。
送舍弟频 其三
杜甫（唐代）

诸姑今海畔，两弟亦山东。去傍干戈觅，来看道路通。

短衣防战地，匹马逐秋风。莫作俱流落，长瞻碣石鸿。
赞三宝 其三
释印肃（宋代）

迷悟本同光，信时无隐藏。幻空如梦体，三昧觉华王。
奉别张岳州说二首 其一
王熊（唐代）

长沙辞旧国，洞庭逢故人。薰兰敦久要，披雾转相亲。

岁月空嗟老，江山不惜春。忽闻黄鹤曲，更作白头新。
句
张世英（宋代）

霅溪深极地根清，四水交流激射声。
念奴娇•春晴用李易安韵
沈谦（清代）

莺残花老，拚一春孤负，绣帘深闭。恼地烦天人事恶，总没半分争气。

枉说相思，真成孤负，细想毫无味。如今拚了，不堪重把书寄。

只是多病多愁，云山满目，把红楼频倚。拚是如今真拚了，曾奈不时记起。

锦被香消，翠奁尘积，都是伤人意。不知薄倖，近来曾解情未。
奉和周至德不得志韵
陈繗（明代）

烟波浩浩送行舟，此去非同汗漫游。芦荻洲边山月晓，芙蓉江上水天秋。

一樽薄酒倾前事，万里长江占上流。闻道近来曾姓者，状元及第是吾俦。
再次韵呈章守
陈造（宋代）

吾儒交贺得宗师，片善盱衡置百非。
小驻锋车宣室召，时观谭麈頖宫挥。
诗坛已许公馀论，邻烛何曾靳寸辉。
此意急须笺阿衮，不因鱼稻久忘归。
和李公择赴历下道中杂咏十二首 桃园阻浅将
苏辙（宋代）

此生与物妄相仇，欲往长嫌苦见留。
浅濑何知向人恶，涨溪岂见为公流。
雨痕忽到工催客，风信初来转打头。
举目汀洲都未改，忽添清兴满行舟。
诸葛仁叟县丞极贫能保风节有权贵招之不屑其
戴复古（宋代）

时人谁识老声丞，满口常谈杜少陵。
俗辈众多吾辈少，素交零落利交兴。
权门炙手炎如火，诗社投身冷似冰。
堪笑皇天无老眼，相知赖有竹林僧。
次韵七兄青阳驿西阻水见寄
黄庭坚（宋代）

挽船逆牵九牛尾，寸步关梁论万里。
淮山终日只对面，与船低万如角抵。
水工爬涉未曾去，远者盈寻近盈咫。
长堤夜射千丈潭，疾雷不及先掩耳。
吾人犹困坎井泥，何算鲑虾著尘滓。
我家诗翁坐长歌，险阻艰难实经履。
稍寻牛豕畦疃行，始得村落鱼菜市。
风榆雨柳愁杀人，日西月东若流水。
忽然槌鼓催发船，入门驩甚折屐齿。
道逢耦耕试借问，往往见谓知津矣。
十年奔走营晓炊，家居暖席能得几。
此行干蛊维叔父，攻苦食辛等醇醴。
官筒之诗邺城下，孝友恳恻见表里。
强哦竹闲惜寡和，如以罢兵取坚垒。
何当车马城南来，寿亲一樽开宴喜。
所翁为泳作小卷玩珠龙极其精妙赋玩珠吟一首追忆此友
林希逸（宋代）

翁为髯相小尤稀，此卷于今信绝奇。墨晕浅深行笔意，红光上绝吐珠时。

名高擅世无他手，语硬盘空况此诗。散发不知何处去，想应龙尾学骑箕。
朱槿花
李绅（唐代）

瘴烟长暖无霜雪，槿艳繁花满树红。

每叹芳菲四时厌，不知开落有春风。
题王任所藏林逋索句图
舒岳祥（宋代）

身后不遗封禅藁，吟梅全是自题真。
画工岂识凌云意，童子趋炎鹤附人。
赵持志出先公文炳所藏芦雁
许景衡（宋代）

当年公子身通侯，锦衣玉食天上游。骑龙日日朝北斗，岂识万里江湖秋。

但闻人说芦苇傍，枯荷翻倒风飕飕。四天墨黑雪欲落，群雁上下声咿呦。

坐嗟上界足官府，十年高阁空双眸。岂无诗句强模写，晓梦不到寒江头。

何人笔墨得能巧，活脱所见来神州。高堂素壁试披拂，已觉身在芦花洲。

嗟嗟江海人，兀兀一叶舟。烟蓑雨笠不自好，风雪横来翻百忧。

岂知公子曾未见，缣素髣髴千金酬。人生万事适意耳，过眼起灭皆浮沤。

玉函置璧誇谨密，流落道路知谁收。公子好画岂云尔，要使万物供冥搜。

至今好句在人口，泰华突兀黄河流。嗟我后来亦作诗，辞悭意鄙劳雕锼。

愿起公子已死中，论诗观画一洗千古愁。
晚凉散策二首
杨万里（宋代）

半点轻风泛柳丝，忽吹荷叶一时欹。
芙蕖好处无人会，最是将开半落时。
关中
高蟾（唐代）

风雨去愁晚，关河归思凉。西游无紫气，一夕九回肠。
莫炯心走都门三载谒诠部考选得官归琼海过别诗以送之且讯诸社好 其二
释今无（明代）

曾开白社向琼台，好友如林共茗杯。永岁独悬沧海月，多时空茗岭头梅。

閒敲玉磬催晨梵，静数金风动律灰。渐去流光头渐白，送君心事独徘徊。
禅人写真求赞
释正觉（宋代）

瘦削而黄，惯穷不忙。
闲情许淡，默味能长。
灵犀之通一点晕，老默之蕴千年光。
而今到处相随去，头头的的露堂堂。
百字令 送春，叠游花市韵
潘榕（清代）

阑珊花事，惜余春、看到荼蘼开遍。诗记才迎词又送，袅袅吟魂柔飐。

笑也含愁，醒还似梦，离绪萦心乱。恨随流水，残红飞落波面。

清玩。竹筱风摇，柳梢月挂，弄影巍巍颤。触感相思添几许，别后应难猜算。

凤子情慵，莺儿语懒，我客天涯倦。曰归未得，故园烟景空恋。
正见寺晓别生公
温庭筠（唐代）

清晓盥秋水，高窗留夕阴。初阳到古寺，宿鸟起寒林。

香火有良愿，宦名非素心。灵山缘未绝，他日重来寻。
经理西山同二客兄弟侄辈侍太孺人游观联句
喻良弼（宋代）

诗见香山集卷九。
诗大序
佚名（两汉）

《关雎》，后妃之德也，风之始也，所以风天下而正夫妇也。故用之乡人焉，用之邦国焉。风，风也，教也；风以动之，教以化之。

诗者，志之所之也，在心为志，发言为诗。情动于中而形于言，言之不足故嗟叹之，嗟叹之不足故永歌之，永歌之不足，不知手之舞之足之蹈之也。

情发于声，声成文谓之音。治世之音安以乐，其政和；乱世之音怨以怒，其政乖；亡国之音哀以思，其民困。故正得失，动天地，感鬼神，莫近于诗。先王以是经夫妇，成孝敬，厚人伦，美教化，移风俗。

故诗有六义焉：一曰风，二曰赋，三曰比，四曰兴，五曰雅，六曰颂。上以风化下，下以风刺上。主文而谲谏，言之者无罪，闻之者足以戒，故曰风。至于王道衰，礼义废，政教失，国异政，家殊俗，而“变风”“变雅”作矣。国史明乎得失之迹，伤人伦之废，哀刑政之苛，吟咏情性，以风其上，达于事变而怀其旧俗者也。故变风发乎情，止乎礼义。发乎情，民之性也；止乎礼义，先王之泽也。是以一国之事，系一人之本，谓之风；言天下之事，形四方之风，谓之雅。雅者，正也，言王政之所由废兴也。政有小大，故有小雅焉，有大雅焉。颂者，美盛德之形容，以其成功告于神明者也。是谓四始，诗之至也。

然则《关雎》《麟趾》之化，王者之风，故系之周公。南，言化自北而南也。《鹊巢》《驺虞》之德，诸侯之风也，先王之所以教，故系之召公。《周南》《召南》，正始之道，王化之基。是以《关雎》乐得淑女，以配君子，忧在进贤，不淫其色；哀窈窕，思贤才，而无伤善之心焉。是《关雎》之义也。
树柳
宋祁（宋代）

为爱当年濯濯姿，动春摇雾不胜垂。
條供越绝千丝纲，叶斗章台半额眉。
肯共桑榆悲日晚，宁同枳橘过江移。
待君合抱相看岁，定是金城洒涕时。
浣溪沙（陈少逸席上用联句韵有赠）
吴文英（宋代）

秦黛横愁送暮云。越波秋浅暗啼昏。空庭春草绿如裙。

彩扇不啼原上酒，青门频返月中魂。花开空忆倚阑人。
红叶 其五
释居简（宋代）

趁得晴秋作许妍，动人春色政秋寒。林塘水冷溪痕瘦，镜里何曾欠渥丹。
渔家傲
欧阳修（宋代）

对酒当歌劳客劝。惜花只惜年华晚。寒艳冷香秋不管。情眷眷。凭栏尽日愁无限。

思抱芳期随寒雁。悔无深意传双燕。怅望一枝难寄远。人不见。楼头望断相思眼。
宁远道中
吕本中（宋代）

路转寒松日欲斜，野梅初吐两三花。溪流映石风吹碧，时有粼粼雨后砂。
咏豆蔻花 其二
舒岳祥（宋代）

舌吐梅仁颗，心含豆角花。折来无处著，留取爱名嘉。

脆紫深愁雨，轻红落软沙。虞兮成恨草，姊娣共成家。
送刘篁㟳
冯取洽（宋代）

来似孤云出岫闲，去如高月耿难攀。若为化作修修竹，长伴先生篁㟳山。
孟子·时雨之教
陈普（宋代）

善教惟迎欲发机，神方启沃妙乎时。
沛然化境无留滞，弄月吟风自不知。
夏日卧病得诗十首 其五
孙继皋（明代）

偶尔成幽赏，居然得隐心。月檐松树迥，门径枣花深。

窃禄从宾戏，论诗许客寻。浮生元不薄，何必定抽簪。
次林文贞韵寄王玉映
周炤（清代）

夫子南归后，永夜述名媛。生小贮金屋，弱龄弄玉砚。

海桑失庐亩，竹素易钗钿。感尔瑶华赠，时时动纨扇。

芰荷缀鸳翠，天真写素绚。咏絮谢女匹，织锦苏娘彦。

侬是小家女，畏令仙人见。注目倚镜阁，因风寄方便。

所恃一片心，的的托澄练。
游葛岭玛瑙寺瞻孤山尊者像
张炜（宋代）

柳风吹兰衿，藓晕识芒履。
寻幽古招提，偶识尊者墓。
断碣眠苍云，慈容修香雾。
孤山岂无诗，未若壁间句。
寄芸居
胡仲弓（宋代）

京尘方衮衮，君独此安居。
竹简编科斗，芸香辟蠹鱼。
眼空湖海士，儿读圣贤书。
一样吟樽乐，公卿未必如。
腊残
姜特立（宋代）

腊残梅破靥，春近柳含滋。
指日欢娱地，东风浩荡时。
蓬生麻中行
洪亮吉（清代）

但种麻，莫种蓬，种麻蓬已生麻中。移蓬根，植麻侧，蓬心飞扬麻中直。

君不见，蓬生麻中有张说，百年所争只一日。
辛酉富池元宵写怀二首
董嗣杲（宋代）

江南江北那识春，况此寄镇埋烟尘。
卑栖客官困垄断，无故污此金玉身。
浊醪自醉复自解，空恨梗政吏不仁。
忽传街鼓聚嬉戏，两株枯柴插烛银。
涂抹脂粉破涕泪，觅酒献笑酬佳辰。
震摇荒市官不嗔，传是黄梅县西人。
中秋见怀
许及之（宋代）

明月出海底，先照彤庭墀。正以合德故，争效朝宗驰。

须臾散精彩，普率扬明辉。常时或显晦，所历随茫瀰。

及兹秋中气，燎然光满规。岂但碧汉澄，无复宿雾披。

如坐水晶宫，更泛碧琉璃。凛凛栗肤发，炯炯析毫釐。

竟欲乘浮槎，试与穷垠涯。或拟斫却桂，或云生桂枝。

蟾宫到者折，不生岂不稀。玉斧修何事，倒即无倒期。

沉吟自绝倒，痛饮忘倾攲。兹辰病因仍，良行觉支离。

始行浮云多，犹欲一口吹。东床念斋夕，妙语寄相思。

词到律自协，意古趣更奇。今虽减冰轮，犹照蘸甲卮。

寄声巷南翁，斯辰可无诗。我欲资隽永，庶以得自颐。
东川春日
张斛（金朝）

巴蜀三年客，江湖万里情。沧波何处尽，归棹几时行。

世态浮云变，春愁细草生。群山遮望眼，片月上高城。
寄衣曲
毛张健（清代）

去年寄衣秋月明，络纬索索窗前鸣。今年寄衣风复雨，不识何时到边土。

边城八月多早寒，清霜触体愁衣单。千丝万缕妾手制，中有珠泪焉能干。

不愿功成垂竹帛，但愿全躯返乡国。
句
刘筠（宋代）

惠和官尚小，师达禄须干。
和吕子约霜月感二首
袁燮（宋代）

顽夫禅作窟，狂士醉为乡。
谁知名教中，悠悠滋味长。
嗟余学无穷，勺水浅可扬。
讲习得益友，丽泽期交相。
风月古犹今，时序燠与凉。
一笑聊复尔，片心到羲皇。
乾坤入吾怀，始信居中央。
使院忆山中道侣，兼怀李约
崔备（唐代）

松竹去名岳，衡茅思旧居。山君水上印，天女月中书。

旧秩芸香在，空奁药气馀。褐衣宽易揽，白发少难梳。

病柳伤摧折，残花惜扫除。忆巢同倦鸟，避网甚跳鱼。

阮巷惭交绝，商岩愧迹疏。与君非宦侣，何日共樵渔。
祥兴第三十四
文天祥（宋代）

弧矢暗江海，百万化为鱼。
帝子留遗恨，故园莽丘墟。
行淮东第六十
文天祥（宋代）

客子中夜发，月照白水山。
悲辛但狂顾，浩荡前后间。
句
王晳（宋代）

西风晴日过姑苏，左瞰松江右太湖。
送徐龙湾审录江南
杨继盛（明代）

寥落云司庭半虚，有功此去更何如。西台月下幽人榻，南国星何使者车。

寒雁不堪云暝夕，秋风况是叶飞初。秣陵若遇相知问，为道疏狂病未除。
中秋夜同诸兄弟侄孙小集分得寒字
区怀年（明代）

秋光如绘四愁拚，襦绤宵轻却绮纨。兰畹旧滋香不减，桂轮高拥魄初寒。

书将海国兵车厉，咏入凉风缟带欢。沾醉几人羞短发，可堪牛斗自阑干。
松风
徐瑞（宋代）

屋山老髯龙，雪霜不能死。长身傲林壑，翠云屯万垒。

夜半天风生，飒飒动窗几。秋江响怒潮，春空行急雨。

须臾逗馀音，九霄笙鹤起。虚庭坐落月，欲去还复止。

独恨世间人，无此天籁耳。
晓泊舟庙山
杨万里（宋代）

平水长先晓，无风也自涛。
烟昏山昜远，岸润树难高。
去鹰鸣相报，游鱼冷总逃。
轻寒容可忍，清眺得辞劳。
游衢州乌石山观僧房画山水
释文珦（宋代）

苔径高低草树寒，云从随处有飞湍。
山中老宿居来熟，却画他山水石看。
和永叔晋祠诗
梅尧臣（宋代）

并州古来称近胡，山雄气壮民足储。
山根晋水发源处，平若皎监潜决疏。
渐流渐急不可测，以至{左浮右虎}{左浮右虎}鸣清渠。
岂惟俯可见毛发，况乃了了看龟鱼。
下溉平田几百顷，稻苗{左禾右巴}稏曾不枯。
兴亡莫问随水远，庙深草树空扶疏。
伊君持节过其下，爱此佳趣聊停车。
北望故城无旧物，泱漭野色连丘墟。
已向风前听好鸟，只畏落日闻苍孤。
晋人须识汉使美，冉冉青髯似绿蒲。
遇旧有感
潘柽（宋代）

人间百寒暑，正似须臾期。
当年同袍子，一见雪满颐。
不惟形容变，亦复声音移。
坐定问姓字，始省从师时。
见此发咏叹，劳生果何为。
不如多饮酒，满腹同鸱夷。
送李生白华岩修道
王安石（宋代）

白华岩主是金仙，假作山僧学道禅。
珍重此行吾不及，为传消息结因缘。
偈颂一百三十六首
释惟一（宋代）

我心似秋月，道似又还别。
秋月有亏盈，吾心无损益。
人人只知登楼赏玩向天边觅，殊不知自己衣单下有个光明藏子十分圆满十分皎洁。
信得及，见得彻。
非惟一夕欢，千古可怡悦。
奉和虢州刘给事使君三堂新题二十一咏。柳巷
韩愈（唐代）

柳巷还飞絮，春馀几许时。吏人休报事，公作送春诗。
送金松槜归永嘉
郑会（宋代）

可惜西风早，无因得放迟。
吹将客归去，空有梦相随。
旧舍松根在，新坊酒价低。
倘行天竺路，须为记留题。
傀儡行
赵函（清代）

郭郎登场鲍老笑，竿木一身任颠倒。居然歌哭蔡中郎，但少心肝陈叔宝。

都昙答腊乍一声，胡琴羌管咿嚘鸣。羡君玲珑体骨轻，掉臂直上屏风行。

弋阳新腔变古调，凉州妙舞含余情。轩然旗帜拥甲兵，领军面目骄可憎。

桃梗路逢土偶语，袍笏从容相尔汝。喁喁恩怨不肯休，世间有此痴儿女。

魏梁院本无人知，金傀儡亦罢水嬉。獐头鼠目行处有，五官虽具徒尔为。

虎贲将军木居士，举世纷纷窃其似。扶娄狡狯亦大奇，能令公怒令公喜。

市人一閧傀儡止，偃师之技只如此。
次韵三首 其二
郑思肖（宋代）

活计烟波羡谢三，醉眠钓艇去仍还。为怜死者今何在，笑杀忙人不识閒。

烛影欲残登夜榻，鼓声未绝启晨关。匆匆役役尘中走，一见青山一动颜。
寄外
吴氏（宋代）

昔君曾奏三千牍，凛凛文风谁敢触？乡老荐贤亲献书，邦侯劝敢勤推毂。

马头三控登长途，谓君此去离场屋。整顿罗裳出送君，珠泪盈盈垂两目。

枕前一一向君言，马头犹自叮咛嘱。青衫寸禄早荣归，莫遣妾心成局促。

秋天冬暮风雪寒，对镜懒把金蝉簇。梦魂夜夜到君边，觉来寂寞鸳鸯独。

此时行坐閒窗纱，忍泪含情眉黛蹙。古人惜别日三秋，不知君去几多宿？

山高水阔三千里，名利使人复尔尔。昔年曾拨伯牙弦，未遇知音莫怨天。

去年又奏相如赋，汉殿依前还不遇。时人不知双字讹，平川倏忽起风波。

当时南宫罢捷音，教妾沉吟杵中心。为君滴下红粉泪，红罗帐里湿鸳衾。

愤愤调琴蝉鹊噪，默默吟诗怨桂林。千调万拨不成曲，争那胸中气相掬。

千思万想不成诗，心如死灰自得知。料得君心当此际，已拚抛却閒田地。

朝朝暮暮望君归，日在东隅月在西。碧落翩翩飞雁过，青山切切子规啼。

望尽一月复一月，不见音容寸肠结。又闻君自河东来，夜夜不教红烛灭。

鸡鸣犬吠侧耳听，寂寂不闻车马音。自此知君无定止，一片情怀冷如水。

既无黄耳寄家书，也合随时寄雁鱼。日月逡巡又一年，何事归期竟杳然？

堂上双亲发垂白，用尽倚门多少力。孟郊曾赋游子行，陟岵如何不见情。

室中儿女亦双双，频问如何客异乡？异乡知是育才处，人情不免且契慕。

低头含泪告儿女，游必有方况得所。八月凉风满道途，好整征鞍寻旧路。

吾乡虽多俊秀才，往往怕君头角露。圣朝飞诏下来春，青毡早早慰双亲。

飞龙公道取科第，男儿事业公卿志。笔下密密为君言，书中重重写妾意。

秋林有声秋夜长，愿君莫把斯文弃。
天仙子（寿陈倅八月十五）
洪咨夔（宋代）

风月分将秋一半。昨夜月明今夜满。有人笙鹤御风来，玉绳转。夜河淡。凉入天孙云锦段。

笑捻桂枝香婉娩。十字金书光照眼。看看细札促归来，漏声缓。珂声远。夜宿玉堂谁是伴。
宝丰仓秋纳三首
孔武仲（宋代）

彩筹森列羽门兵，衮衮招呼不断声。
岁计自当平斗甬，年丰今况有坻京。
争先杂沓人何冗，应物逍遥我自清。
白日渐斜亭庑静，却临湘水笑尘缨。
写怀二首 其二
曾巩（宋代）

荒城绝所之，岁暮浩多思。病眼对湖山，孤吟寄天地。

用心长者间，已与儿女异。况排千年非，独抱六经意。

终非常情度，岂补当世治。幽怀但自信，盛事皆空议。

气昏繁霜多，节老寒日驶。局促去朋友，咄唶牵梦寐。

将论道精粗，岂必在文字？
以墨戏归志宏复有诗来次韵答之
李纲（宋代）

玉局老仙人共许，秀骨于今已黄土。人间无复见文章，空馀戏墨归囊楮。

子能藏蓄真好事，便可秘惜传千古。试将短句赞幽姿，却对此君难下语。

年来懒惰百事废，欲把锄犁逐农圃。会栽脩竹满园池，为引清风到庭户。

子诗往复句益奇，发我狂吟那可禦。

超然对竹更吟诗，此病未知谁得愈。
白鹭
沈辽（宋代）

清江濯濯生菰蒲，一双白鹭雪不如。轻烟细雨不肯去，潮来正有浮阳鱼。
司马司训延至阊门里刘氏园亭夜酌席上有作赠石田先生
程敏政（明代）

舟行一月溅春泥，偶到城西似瀼西。客里正难祛俗累，市中何意得幽栖。

亭当竹外疑曾到，路绕花间步欲迷。却喜石田同夜话，每容新绢买鹅溪。
闻雁
严仁（宋代）

西风吹梦楚江秋，雁正来时妾正愁。怕有帛书天外至，画眉未了急登楼。
丹元子步天歌 其一 北方七宿
王希明（唐代）

斗，六星其状似北斗。魁上建星三相对，天弁建上三三九。

斗下圆安十四星，虽然名鳖贯索形。天鸡建背双黑星，天籥柄前八黄精，狗国四方鸡下生。

天渊十星鳖东边，更有两狗斗魁前。农家丈人狗下眠，天渊十黄狗色玄。
泊杨园诗
张侃（宋代）

名园依水跨官塘，古木扶疏围夕阳。粉蝶不来蜂又去，一双燕子话凄凉。
寄太原韩太尉
文彦博（宋代）

旧说男儿本分官，更将诗句报长安。虚庸自省尤非据，深玷君家汉上坛。
闲居
释文珦（宋代）

四体本虚空，万物犹土苴。
以此存内照，颇觉非外假。
存亡楚人弓，得失塞翁马。
但使吾道存，正欲知者寡。
补乐歌十首。大韶
元结（唐代）

（《大韶》，有虞氏之乐歌也，其义盖称舜能绍先圣

之德。凡二章，章四句）

森森群象兮，日见生成。欲闻朕初兮，玄封冥冥。

洋洋至化兮，日见深柔。欲闻大濩兮，大渊油油。
祷雨报恩到翟园四首
杨万里（宋代）

雾气初迎日脚开，春光偏傍柳边回。
寒暄消息何人会？十拂今朝出袖来。
东汉高士咏十四首 其十二 韩康
张雨（元代）

公是伯休那，卖药价不二。却问夺牛翁，徵君当过未。
许冲元生日
慕容彦逢（宋代）

良月当初吉，昌时叶半千。气钟奎壁粹，寿禀角亢全。

殖学优前哲，香名自妙年。文章魁桂籍，风采冠樱筵。

要路谐先据，清班阅屡迁。芸书雠甲乙，黼坐谒温宣。

丹陛趋文石，彤庭咏绮钱。云梯滋稳步，风翮正孤骞。

清切陪华跸，雍容进迩联。夜归惊宝烛，晓直候花砖。

馀力兼京辅，能声映简编。寇清桴鼓绝，讼息缿筒捐。

入谢虽言迈，徂齐遽式遄。词林俄再入，政辖遂详延。

鲠议违时去，丹心许国坚。赐环朝帝所，曳履上星躔。

枢宪仍图旧，岩廊庆得贤。珥珰鸾渚上，鸣佩凤池边。

默识通伦类，先几炳眇绵。龙辀迎舜日，鳌柱拱尧天。

夹毂占轓鹿，飞冠兆冕蝉。鹤龄偕集木，龟算等巢莲。

丙魏君臣契，韦平父子传。功成五福具，永作地行仙。
晏公挽词三首 其一
刘敞（宋代）

望苑牧英隽，岩廊奉德音。功如四支重，化以二南深。

安仰嗟维石，能传赖碎金。浮云送哀挽，惨澹更为霖。
步王卢溪韵 其一
胡梦昱（宋代）

新来时事不相关，赢得蛮荒日月閒。存取丹心照碧汉，任他黄口闹清班。

非求美誉传千古，不欲浮生愧两间。天亦而今无奈说，秀才且荷肯相还。
岁暮感怀以余年谅无几休日怆已迫为韵
陆游（宋代）

士生始志学，固为圣人徒，人人可稷契，世世皆唐虞。
仰事与俯育，治道无绝殊。
孔孟之所传，世俗顾谓迂。
申韩尚刻薄，老庄竞虚无。
尔车非不良，盍行九轨途。
重饯赵信州分韵得寝字
刘克庄（宋代）

近甸骚屑馀，当宁焦劳甚。
剖符寄非轻，弄印择已审。
盎然春风和，解此寒色凛。
吾闻守四隣，岂必卫堂寝。
恶马易调伏，小鲜难烹饪。
腊前况屡白，秋桫定一稔。
我侯但凝香，彼州自奠枕。
英英尚书郎，饯诗丽如锦。
骊珠忽满轴，继者皆曹沈。
顾予如病鹤，欲鸣声复噤。
宁论鬼揶揄，行以亲来谂。
南归掣斋铃，傥留故人饮。
百舌
真山民（宋代）

花间报晓晴，巧弄百般声。
未可嫌饶舌，犹胜雁不鸣。
常山赠刘鎡
苏轼（宋代）

刘侯年少日，骏马拊便面。
援弓雁自落，不待白羽贯。
罥马索 白下逢谭左羽，即送其游吴趋
龚翔麟（清代）

古秦淮，一片粼粼白蘋水。水楼歌扇，可怜零落斜阳里。

城南草绿，钿车人少，不是当年长干里。甚饮徒船舣松门，偏问伤心六朝事。

燕子。双双早趁，初蜂瘦蝶，露杏香边闹春意。来听廊腰帘纤，雨吹堕玉梅残蕊。

画帘挑烛，才话离情，又一声声琼签起。怪整装、酒城遥盼，催挂轻帆冷云底。
代邑士上赵百里
刘宰（宋代）

美矣吾邦此大夫，仁中有勇信今无。
治侔东里兴乡校，政压西门送女巫。
谋广生员来共学，力排淫祀警群愚。
一陶风俗成醇厚，千古声名泰华俱。
送赵正甫孙相湘阴
赵汝回（宋代）

行舟何所有，新酒满瓷瓶。
若使三闾饮，终应一念醒。
官卑掌苗籍，吟苦掩松厅。
清梦如湘水，遥通春草亭。
蚬子赞
释师范（宋代）

出手露脚，捞虾摝蚬。
这穷鬼子，可贵可贱。
纸钱堆裹谩藏身，莫言冷地无人见。
高渭南席上烛照牡丹 其一
赵孟坚（宋代）

高烧烛照御黄衣，疑是沈香夜宴归。固是不教花睡著，只愁惊起露蝉飞。
淳祐祭海神十六首 其二 迎神用《延安》。
郊庙朝会歌辞（宋代）

四溟广矣，八纮是纪。我宅东南，回复万里。洪涛飘风，安危所倚。

祀事特隆，神其戾止。
题柳山人壁二首
叶适（宋代）

我病屡穆卜，山人不面谩。
常言千日厄，未许一朝安。
地上庸医满，天边恶曜攒。
归根与复命，自笑此何难。
同游独山 其三
彭汝砺（宋代）

城楼日日望霄垠，车马今来访旧闻。寒石万寻围翠竹，危峰一旧缀青云。

洒然自有林泉乐，去矣吾非鸟兽群。安得画工图绝致，尽收苍翠寄诸君。
次峰字韵 其一
袁宏道（明代）

平常心远处，即是最高峰。小辟池三亩，横开室几重。

花枝宜古瘦，酒味去甘浓。莫道追随厌，读书老亦慵。
送客
刘克庄（宋代）

夸毗子有谁存者，恩泽侯何足道哉。
一叶绝江载愁去，万花环席突围来。
次黎宰并柬曾楚山二首 其一
萧立之（宋代）

谁道行年值小游，转添白发上人头。檀公上计无多子，潘令吟情第一流。

四海交游惊鬼录，一身生死寄岑楼。因公唤醒推敲梦，此夕灯前忘却愁。
季孙肥
刘攽（宋代）

季孙事颛臾，祸起萧墙内。秦皇筑长城，灭国乃胡亥。

蒙公不正谏，地脉岂其罪。战国尚权谋，阿谀彼何怪。

亲为圣人徒，鄙陋曾莫解。龟玉毁椟中，危颠竟谁赖。

鸣鼓讵可攻，菹醢死无悔。
单父逢邓司仓覆仓库，因而有赠
高适（唐代）

邦牧今坐啸，群贤趋纪纲。四人忽不扰，耕者遥相望。

粲粲府中妙，授词如履霜。炎炎伏热时，草木无晶光。

匹马度睢水，清风何激扬。校缗阅帑藏，发廪欣斯箱。

邂逅得相逢，欢言至夕阳。开襟自公馀，载酒登琴堂。

举杯挹山川，寓目穷毫芒。白鸟向田尽，青蝉归路长。

醉中不惜别，况乃正游梁。
莺燕
陈郁（宋代）

红杏墙连柳外门，春风池接暖烟村。
阳和世界无分别，各自营巢长子孙。
和人三桥
欧阳修（宋代）

笳鼓下层台，旌旗转长屿。
桥响骛归轩，溪明望行炬。
北临白云涧，南望清风阁。
出树见人行，隔溪闻鱼跃。
断虹跨曲岸，倒影涵清波。
为爱斜阳好，回舟特特过。
书警
杜濬之（宋代）

食李弗嫌苦，食梅弗嫌酸。
不为身所累，且从心所安。
吾分固云身，吾志亦非单。
静看如山祸，差之一念閒。
所得甚眇眇，所丧已漫漫。
百年修不足，一朝容易残。
虽处四壁立，如享万锺宽。
静坐明月窟，濯足清风滩。
暗香 见菊花作，用姜白石韵
谈印梅（清代）

晚香淡色。有几回伴我，银屏听笛。曲罢酒阑，更荐寒泉带霜摘。

笛把西风点染，还付与、丹青妙笔。念采采、老圃秋容，常入介眉席。

乡国。叹寂寂。料旧径渐荒，落叶愁积。乱虫夜泣，倦倚东篱定相忆。

空对天涯瘦影，帘捲处、苔痕凝碧。问近日、人忆也，可能会得。
木兰花
牛峤（唐代）

春入横塘摇浅浪，花落小园空惆怅。此情谁信为狂夫，

恨翠愁红流枕上¤

小玉窗前嗔燕语，红泪滴穿金线缕。雁归不见报郎归，

织成锦字封过与。
女兄归萧氏夫死誓守柏舟郡闻于朝赐旌表褒节
陈著（宋代）

终身坚白表重阍，一粹真如玉不痕。
能使齐侯归吊室，自应沛相奏题门。
青天有眼临霜节，黄坏知心妥夜魂。
不见鄞江八行史，叶夫人德长儿孙。
缙云霁发由东渡历荆坑交青木合桃花诸岭午抵却金馆
张若采（清代）

一径入苍烟，寒光随变灭。流云似奔马，练影不可绁。

支筇逞腰似，路竞猿猱捷。天风激飞泉，乱洒晴空雪。

阳崿春英敷，幽厓阴翠结。远势上愈工，奇情浩难诘。

不知心赏疲，反讶目营拙。大手孰开山，竟为我辈设。

何必阆风巅，兹游已冠绝。
风入松（陈文卿酒边偶赋）
张炎（宋代）

小窗晴碧飐帘波。昼影舞飞梭。惜春休问花多少，柳成阴、春已无多。金字初寻小扇，铢衣早试轻罗。

园林未肯受清和。人醉牡丹坡。啸歌且尽平生事，问东风、毕竟如何。燕子寻常巷陌，酒边莫唱西河。
杂题四首
刘子翚（宋代）

积雨生秋意，浮阴放晚晴。
钟声寒野迥，桥影小溪清。
鹊踏枝·花外寒鸡天欲曙
冯延巳（五代）

花外寒鸡天欲曙，
香印成灰，起坐浑无绪。
檐际高桐凝宿雾，
卷帘双鹊惊飞去。
屏上罗衣闲绣缕，
一向关情，忆遍江南路。
夜夜梦魂休谩语，
已知前事无寻处。
拟明月何皎皎诗
刘铄（南北朝）

落宿半遥城，浮云蔼层阙。玉宇来清风，罗帐延秋月。

结思想伊人，沈忧怀明发。谁为客行久，屡见流芳歇。

河广川无梁，山高路难越。
后宫词
姚光虞（明代）

珠箔罗帏梦不成，起来花底听残更。多情祇有长门月，夜夜瑶阶伴影行。
前有一尊酒行
区怀年（明代）

游丝婀娜萦春烟，落花啼鴂催少年。白驹过隙不肯驻，玉颜临镜愁相煎。

眼中醁醹清如泉，红妆娥娥娇且妍。新声合节和素弦，停腔敛盼为君怜。

为君怜，奉君寿。物态如秋云，前有一尊酒。五侯三事曾几何，愿得良时对佳友。
十月十日访琳道人於禅静寺与之徘徊泉石间甚
毛滂（宋代）

道人泉石畔，饷我欲盘桓。
见爪苍龙古，颦眉古佛寒。
家风真草草，诗句自珊珊。
今夜东堂梦，云披月万竿。
苏堪六十生日 其一
陈曾寿（清代）

白日当天三月半，万人如海一身藏。使君留得堂堂去，四海都知鬓未霜。
隆兴书堂自警三十五首
陈淳（宋代）

昔者抗厥志，欲效颜子复。
今胡事悠悠，反作曹食粟。
岁晚书事
欧阳修（宋代）

一麾新命古三齐，白首沧洲愿已违。
轩冕从来为外物，山川信已独思归。
长天极目无飞鸟，积雪生光射落晖。
腊候已穷春欲动，劝耕犹得览郊圻。
瑞香亭和丁端叔韵
袁说友（宋代）

拍手阑干看锦堆，留翁未肯十分开。
惜花惜别情相似，急急从今载酒来。
因游华子岗题麻源壁
李覯（宋代）

平生犹未识红泉，今日才游石磴边。
宿雨地睛秋草湿，困来无处可闲眠。
雷怡真小隐送春
白玉蟾（宋代）

天不欲留春，东君暗归去，
碧梧枝上看，潇潇风送雨。
主簿治
张继先（宋代）

映尽朝阳与暮霞，苦无轩冕送尘沙。
旧闻灵草千年种，近有幽人一两家。
彩凤每来寻竹实，灵禽时复啄仙花。
伟哉往昔轻腾客，岂有心贪五马车。
上泸州杨尚书四十韵
程公许（宋代）

清莹玻璃水，巉岩石笋峰。孕才供世用，有道致时雍。

阀阅宋清节，源流唐靖恭。异时先太史，司匦事光宗。

忠愤排黄闼，忧危溢皂封。扶颠重立极，涉笔但司农。

馀地勤菑穫，连城荐璧琮。羽毛参薛凤，头角半荀龙。

赫奕誇分鼎，铿鍧响大镛。云霄才直上，时运快遭逢。

袖馥麋丸赐，芸翻蠹简重。亨衢无龃龉，按辔独从容。

监寺虽平进，班行叹乏供。赐茶经幄暝，濡笔殿坳彤。

晓陛荷囊拥，春墀革履跫。时来如邂逅，虑远妙弥缝。

霖雨睿思渴，云山归兴浓。入辞亲黼座，宣劝滟金钟。

可使安耕稼，无劳访枸筇。锦衣华故里，茸纛拂遐冲。

龙驾攀无及，乌号涕莫从。嗣皇初访落，达孝极思庸。

故老尤纡眷，庭臣孰比踪。威名震滇僰，治体嗣黄龚。

白羽閒春燕，黄埃敛夕烽。官刑惩纵暴，民气化醇醲。

北定风檐敞，西来雪浪舂。凭栏聊放目，忧国若为悰。

褒诏烦因任，真祠未许慵。定知频侧席，胡不趣追锋。

念昔联瓜葛，游谈及菲葑。驽骀劳剪拂，矿质费陶镕。

冰谷窘寒冻，石田加蕴爞。摄斋时缓缓，衔感志忪忪。

世论方胶柱，人情谨护痈。迟公归燮理，为国扫蒙茸。

溯日孤忠炯，飞霜两鬓松。欲酬青玉案，何有色丝胸。

自笑疏顽甚，犹须砭剂攻。兔丝虽小草，千丈托长松。
示弟
陈长方（宋代）

欲知天理即私心，切莫将来两处寻。
翻手为云覆手雨，只今犹昔昔犹今。
题伊秋官三秋岐路话别卷
周瑛（明代）

世路苦多岐，问君欲何往。吴钩三尺长，光射斗牛上。
过东林吊沈文伯一首
王阮（宋代）

苕霅虽幽事，燕云亦壮游。
宁虞就日馆，不返度淮舟。
死节千年在，私家万事休。
重来联句地，清泪接溪流。
题画
蒋冕（明代）

浩浩通津水，茫茫远接天。烟光牛渚外，秋色雁行边。

孤棹横江渡，群山与岸连。有人沙觜立，应是待来船。
颂古三十八首
释从瑾（宋代）

踏翻地轴地不动，推倒天关天更高。
稳泛儿船归少室，至今天下起风涛。
观刈麦
白居易（唐代）

田家少闲月，五月人倍忙。
夜来南风起，小麦覆陇黄。
妇姑荷箪食，童稚携壶浆，
相随饷田去，丁壮在南冈。
足蒸暑土气，背灼炎天光，
力尽不知热，但惜夏日长。
复有贫妇人，抱子在其旁，
右手秉遗穗，左臂悬敝筐。
听其相顾言，闻者为悲伤。
家田输税尽，拾此充饥肠。
今我何功德？曾不事农桑。
吏禄三百石，岁晏有余粮，
念此私自愧，尽日不能忘。
遗直堂六首 其四
韩元吉（宋代）

种木已如此，高贤有馀思。赖公酷似舅，其谁羡牢之。
蝶恋花 其五
俞士彪（清代）

九十韶华空在眼。绿暗红稀，料是东君倦。谁说春风能似剪。

閒愁缕缕何曾断。

一枕斜阳莺语乱。幽梦初回，失口曾轻唤。万种相思春不管。

暮江烟水知深浅。
灯夕试舞奉酬何孔目
皇甫汸（明代）

如花检得舞教成，乍遣春宵按曲声。长袖翻嫌垂手捷，短簪犹怯贴腰轻。

鲛人丝缀千灯艳，云舞屏遮四座倾。观罢丽词谁独就，个中何逊最知名。
【南吕】四块玉_咏手弦上看
乔吉（元代）

咏手
弦上看，花间把，握雨携云那清嘉，春风满袖拈罗帕。擎玉那，微蘸甲，风韵煞。
玉掌温，琼枝嫩，闲弄闲拈暗生春，为纤柔长惹风流恨。掠翠颦，整髻云，可喜损。
浮云四首与东敷辟疆兼呈华持庵丈 其一
王浩（清代）

知必不可为，惔然有馀悲。生年匪须臾，无辞乏明时。

倘来纵易盈，扊扅且当炊。何云旦暮间，读书劝长饥。
苏公堤
周紫芝（宋代）

翰林一去几经秋，犹有平堤绕碧流。谁向西州还度曲，此翁零落已山邱。
杨芳生以徐闇公高弟浮海来晤于东瓯，爰赠一章
张煌言（明代）

杨生美髯白接䍦，来自云间映少微。自言年少曾问奇，南州高士则我师。

南州迢迢不可极，且去杖藜看山色。永嘉山水称妙绝，君独掉头嗔耳食！

既疑雁宕搆虹桥，复怪龙湫剪鲛绡。著屐扶筇何太苦，丹崖翠嶂枉相招！

古人相马惟相骨，君今看山但看笏。想君胸中自有五城十二楼，安用崿舞峦飞之突兀！

杨生能酒复能棋，酒亦不辨贤圣、棋亦不辨雄雌；

左手一枰、右手一卮，掀髯大噱誇兵机。兵机无过古遁甲，君已稍稍知涉猎；

愿君持此觅封侯，男儿岂肯长弹铗！君家子云太糊涂，那晓舂陵赤伏符；

今君不向玄亭老，差胜当年莽大夫。
送程公明
李新（宋代）

玉镫惊骦趁早朝，天香成阵暗蝉貂。
平云无复偷閒到，溪阔烟深锁市桥。
回车驾言迈
佚名（两汉）

回车驾言迈，悠悠涉长道。
四顾何茫茫，东风摇百草。
所遇无故物，焉得不速老。
盛衰各有时，立身苦不早。
人生非金石，岂能长寿考？
奄忽随物化，荣名以为宝。
曹梦良自许峰来访留山间数日赋诗数十章复出四绝见赠次韵 其二
王十朋（宋代）

谩有忠怀徒耿耿，恨无长策救元元。张仪舌在知何用，莫莫休休且勿言。
焦崖阁
韦庄（唐代）

李白曾歌蜀道难，长闻白日上青天。

今朝夜过焦崖阁，始信星河在马前。
沁园春（赏春）
赵孟坚（宋代）

晓上画楼，望里笑惊，春到那家。便从臾闲情，安排醉事，寻芳唤友，行过平沙。最是堪怜，花枝清瘦，欲笑还羞寒尚遮。浓欢赏，待繁英春透，后会犹赊。

归时月挂檐牙。见花影重重浸宝阶。□铜壶催箭，兽环横钉，浓斟玉醑，芳漱琼芽。步绕曲廊，倦回芳帐，梦遍江南山水涯。谁知我，有墙头桂影，窗上梅花。
圜士送别次巽峰韵
杨爵（明代）

秦山越水各东西，多难相逢慰我思。握手不堪忽别去，还将夙愿与君期。

我思故人不可见，颠沛终能慎所之。翻覆眼底都忘却，旷然一笑破愁眉。

几微常向静中察，立身难最解真颐。多歧荆棘妨步履，始知世路有险夷。

百死一生淹岁序，焚香日夜对包牺。得君开我心迷谬，感悦还惜邂逅迟。

困阨既非人自取，各安天命复何疑。他年如得走闽海，钓台高处揖岐嶷。
为夏举人臣寿其乃尊梅湖先生六十华诞
湛若水（明代）

有子怀贞介，因知尊甫贤。自怡椿树寿，不羡槿花妍。

养志三牲上，扬名万寿前。在京亲意乐，何必舞华筵。
重联句一首
皎然（唐代）

瀑溜闻窗外，晴风逼座间。 ——皎然

挂冠徒有意，芳桂杳难攀。 ——崔逵
答孔武仲
苏辙（宋代）

飞霜委中林，不废长松绿。
惊风振川野，未省劲草伏。
我贫客去尽，君来常不速。
愧君赠桃李，永愿报琼玉。
我性本山林，苦学笔空秃。
骅骝塞康庄，病足顾难逐。
锦文炫华藻，敝褐非所续。
家有五车书，恨不十年读。
济南昔相遇，我齿三十六。
谈谐倾盖间，还往白首熟。
従君饮浊酒，过我饭脱粟。
西湖多菼{艹辞}，白书下鸿鹄。
城西野人居，柴门拥修竹。
后车载鸱夷，下马泻醹醁。
醉眠卧荒草，空沿笑便腹。
疏狂一如此，岂望世收录。
别来今几何，归期已屡卜。
西南有薄田，茅舍清溪曲。
耕耘三男子，伏腊当自足。
君能远相寻，布衣巾一幅。
谷帘下二首
白玉蟾（宋代）

紫岩素瀑展长霓，草木幽深雾雨凄。
竹里一蝉闻竹外，溪东双鹭过溪西。
过张司空庙
李洪（宋代）

昔人博物岂虚传，自斸龙泉古狱边。
今代司空应见惯，斗间何用气冲天。
宝林褧师八十
沈周（明代）

定里何曾记岁华，万缘空是寿生涯。千峰健步无筇竹，一钵加餐有饭麻。

心似青莲藏般若，眼将秋月照楞伽。问师历腊今多少，不欲通人道吃茶。
百炼镜－辨皇王鉴也
白居易（唐代）

百炼镜，镕范非常规，日辰处所灵且祇.江心波上舟中铸，

五月五日日午时。琼粉金膏磨莹已，化为一片秋潭水。

镜成将献蓬莱宫，扬州长吏手自封。人间臣妾不合照，

背有九五飞天龙。人人呼为天子镜，我有一言闻太宗。

太宗常以人为镜，鉴古鉴今不鉴容。四海安危居掌内，

百王治乱悬心中。乃知天子别有镜，不是扬州百炼铜。
颂古三首
释净全（宋代）

毗耶城里老维摩，一默无言诡诈多。
三万二千师子座，一时欣倒看如何。
次韵斯远二十六日三绝
赵蕃（宋代）

春风去我孰能留，寒疾闻君顿已瘳。
示以斜斜并整整，故知莫莫复休休。
游大涤
姚舜元（宋代）

此是名山第一宫，仙人何在独遗踪。
玲珑两洞通玄境，突兀一山为柱峰。
水泛红云出幽谷，风吹苍雪落长松。
何时觅得人间暇，遍踏烟岚翠万重。
新安驿奉简蹇公及公素
杨士奇（明代）

解缆未十里，峥嵘乱云黑。北风吹波立，进咫退已尺。

努力度前湾，依林聊暂息。船窗雨穿溜，狼藉沾衣席。

局蹐拥毡毳，愁坐终日夕。仆夫劳敝馀，饥寒皆失魄。

对此伤人心，奈何远行客。中宵豁阴翳，青天流月色。

同舟各解颜，安卧免欹侧。人事有仓卒，天道叵测识。

向来行路难，未有新安驿。
题金泉山谢自然传后
李翔（唐代）

暂谪归天固有程，虚皇还召赴三清。箫歌近向峰头合，羽驾低临洞口迎。

自换玉衣期上帝，岂关金格注生名。门人未得随师去，云外空闻好住生。
九日
韦应物（唐代）

一为吴郡守，不觉菊花开。始有故园思，且喜众宾来。
步左公赠韵二首 其一
释函可（明代）

万里相逢水一杯，须眉霜积面生埃。草鞋已破赵州老，布帽新成管子来。

漠漠寒云沉大野，纷纷荒雪落空台。幸馀古道照颜色，狼藉床头书作堆。
答琳长老寄幽兰白术黄精三本二绝
苏辙（宋代）

欲深不见兰生处，追逐微风偶得之。
解脱清香本无染，更因一嗅识真如。
登大峪雕窠寺
葛士达（清代）

下骑还登百尺楼，烟云万象豁清眸。嵌空窗牖藏山隙，屈曲岩廊瞰涧流。

怪石当阶惊卧虎，长松蔽日隐蟠虬。诗人到此应殊少，壁上曾无一字留。
挽故知容州朝请舅 其二
樊梦辰（宋代）

利欲嗟澜倒，沈沦几缙绅。颓波障流俗，砥柱赖斯人。

高节标时望，清风濯世尘。圣朝公史笔，卓行传名臣。
鄱阳湖棹歌 其二
龙文彬（清代）

大舟泛入碧琉璃，小艇摇摇夕照西。一曲渔歌秋色晚，赊将明月唱铜鞮。
种竹
程煜（明代）

小园种桃复种松，中间隙地宽数弓。种蕉惹雨李惹虫，欲种绿竹摇清风。

覆以黄土灌以水，数日嫩绿抽葱葱。明年箨卸新荫浓，低垂量得遮书窗。

窗中冰簟四时碧，林下桃花三月红。桃花落尽信风急，松声竹声摩碧空。

閒人时来竹根下，一香一茗携一童，卧读离骚人不逢。
二月十九日席上赋四首
魏了翁（宋代）

年光又见一百五，春意才余十二三。
节物催人浑不觉，谩随白堕看红酣。
训蒙绝句 唤醒
朱熹（宋代）

二字亲闻十九冬，向来已愧缓无功。从今何以验勤怠，不出此心生熟中。
题后集
薛能（唐代）

诗源何代失澄清，处处狂波污后生。常感道孤吟有泪，

却缘风后语无情。难甘恶少欺韩信，枉被诸侯杀祢衡。

纵到缑山也无益，四方联络尽蛙声。
挽陈直学二首
王迈（宋代）

饱看布褐与轩裳，识破都如梦一场。
失鹿蕉间空咄咄，骑鹏天一去堂堂。
命真不遇才何负，人已无存德未忘。
珍重骓甥歌挽些，他年有泪洒槟榔。
禅人写真求赞
释正觉（宋代）

画得几成，精神许清。
秋高月转，天淡河横。
出家如有以，处世似无情。
而今闹里相将去，拨动眉毛眼更明。
荷花
钱惟演（宋代）

水阔雨萧萧，风微影自摇。
徐娘羞半面，楚女妒纤腰。
别恨抛深浦，遗香逐画桡。
华灯连雾夕，钿合映霞朝。
泪有鲛人见，魂须宋玉招。
凌波终未渡，疑待鹊为桥。
送胥元衡殿丞通判湖州
刘敞（宋代）

平生笑山涛，非隐复非吏。今更欲似之，颠瞑老将至。

羡君负清欲，于世寡所求。能从魏阙下，径取江湖游。

扁舟驾长风，千里破高浪。倚樯一清啸，佚气横云上。

醲碧箬下酒，红鳞苕溪鱼。綵衣起为寿，此乐天下无。

谁不慕轩冕，顾多困朝市。人生难自谐，禄仕当若此。
留观中诗二首
吴子来（唐代）

终日草堂间，清风常往还。耳无尘事扰，心有玩云闲。

对酒惟思月，餐松不厌山。时时吟内景，自合驻童颜。

此生此物当生涯，白石青松便是家。

对月卧云如野鹿，时时买酒醉烟霞。
秋波媚
王氏（明代）

流水东回忆故秋，疏雨滴更愁。雁来楚峡，风凄江渚，瘦损轻柔。

谁怜绝世娇姿在，斜倚小妆楼。慵窥宝镜，泪悬情眼，怅锁眉头。
灵松歌
齐己（唐代）

灵松灵松，是何根株。盘擗枝干，与群木殊。

世眼争知苍翠容，薜萝遮体深朦胧。先秋瑟瑟生谷风，

青阴倒卓寒潭中。八月天威行肃杀，万木凋零向霜雪。

唯有此松高下枝，一枝枝在无摧折。痴冻顽冰如铁坚，

重重锁到槎牙颠。老鳞枯节相把捉，踉跄立在青崖前。

有时深洞兴雷雹，飞电绕身光闪烁。乍似苍龙惊起时，

攫雾穿云欲腾跃。夜深山月照高枝，疏影细落莓苔矶。

千年朽枿魍魉出，一株寒韵锵琉璃。安得良工妙图雘，

写将偃蹇悬烟阁。飞瀑声中战岁寒，红霞影里擎萧索。
哭施氏孙翩翩四首 其二
林朝崧（清代）

担簦八岁即天涯，亲拜文宣入绛纱。夜课剪灯翻贝叶，晓妆临镜镼桃花。

居然生小称闺秀，未得才名继大家。栖绝招魂蓬岛路，白头万里泣慈鸦。
归咏
鲍作雨（清代）

我来定海游，不唾定海井。晨衙炯周防，夕柝集深省。

孤傲笑难降，参咨恧多幸。晶晶海色澄，斤斤军行整。

山光入北牖，仿像羲皇境。衰眊怪善忘，老懒苦便静。

遗响流逵鸿，遁迹随野黾。还往桂花时，弥年信俄顷。

忆昨飓母飞，摧绝估樯影。急雨倾天河，十日余凉冷。

才觉宿疾廖，且喜尘事屏。无睡神亦恬，微吟宵转永。
硖石遇赦
李涉（唐代）

天网初开释楚囚，残骸已废自知休。

荷蓑不是人间事，归去沧江有钓舟。
大风坐独轮车踰东平山自王古店进句龙抵旧县
钱廷薰（清代）

逆风吹沙沙翻波，线路屈曲如黄河。咫尺人马不相见，高轮大石陵嵚砢。

黄埃濛濛落细粉，非雾非霰谁为搓？忽然回飙压天半，白日到地青山多。

有如游龙戏大海，矫首奋爪纷攫拿。一峰最高出云鹤，俯视列壑犹群鹅。

崖崩磴仄不可度，中间横起双盘陀。跂行缩若蚁缘磨，石纹齿齿皆旋螺。

云埋窈洞人迹绝，无乃万古封烟萝。奇哉姚子凿幽险，只轮荦确千山过。

目光炯炯面黧黑，耸肩局坐声吟哦。自言杰句塞胸臆，昔所未见今蒐罗。

穷形尽相山鬼泣，我亦摹写歌长歌。诗成梦觉月西堕，御者告我来东阿。
屏居北郊自秋涉冬绝省人事触绪有感吒之讽吟
程公许（宋代）

西陲失支吾，如老屋积腐。
墙闼纵蹂躏，堂屋何依怙。
伊谁阶此厉，乃为元老误。
疾痛切吾身，利钝难逆睹。
瘴暑困新恩，陨星泣忠武。
梁坏将安仰，天高杳难诉。
向来十二楼，卷帘误一顾。
洒泪嫁时衣，谁与论心素。
摸鱼儿 其一 遇半完圃作呈外父
李符（清代）

掩重关、绿阴深窈。莺声都在高柳。兰椽添筑松廊小，难认旧时窗牖。

槐雨骤。怅买棹、偏迟已是春归候。梅圆似豆。早屏锦无香，砌苔如洗，闲煞扫花帚。

茅堂静，坐对药奁茶臼。客来便泻红友。横山钿朵飞苍霭，直到逻村溪口。

逋翁后。算人境、诗仙只有冰清叟。渔蓑织就。肯相借门前，风潭百顷，一放钓丝否。
蝶恋花
周邦彦（宋代）

晚步芳塘新霁后。春意潜来，迤逦通窗牖。午睡渐多浓似酒。韶华已入东君手。
嫩绿轻黄成染透。烛下工夫，泄漏章台秀。拟插芳条须满首。管交风味还胜旧。
端午内中帖子词·皇帝阁
王珪（宋代）

万里关山静，清阴满塞榆。
如何金殿里，犹献辟兵符。
成都进士杜暹伯升出家名法通往来吴中
苏轼（宋代）

欲识当年杜伯升，飘然云水一孤僧。
若教俯首随缰锁，料得如今似我能。
（柳子玉云，通若及第，不过似我。
）
偈三首 其三
释进英（宋代）

三世一切佛，同入这窼窟。衲僧唤作辽天鹘。
舟次高钱迟孔昭不至诗以速之
戴良（元代）

屡约湖曲游，良辰辄蹉跎。及今风雨夕，一苇凌寒波。

遥遥度墟里，靡靡转坡陀。暂息泉上楼，倚阑频啸歌。

此时知心友，愆期在山阿。俦侣傒之久，不至复如何。
思不见
曹邺（唐代）

但见出门踪，不见入门迹。却笑山头女，无端化为石。
寄敬甫叶兄
华岳（宋代）

岁次丁卯秋，八月既生魄。于时谪建安，脱去未有策。

忽睹星凤光，慨然陪履舄。自谓入闽建，阅人几千百。

间有知功名，所见得邪僻。否则苟利禄，鄙猥何足责。

独我子敬甫，挺挺出蛮貊。舌端摇戈矛，笔下罗疆埸。

扣以军国秘，历历有奇画。以此方定交，归心已翰翮。

送君东郭门，握手不忍释。明年入中都，首上平戎策。

甫结君相知，便念长沙谪。细草天子书，愿置孤臣驿。

论荐方踌躇，倚门重垂白。辙环温凊围，笑言方哑哑。

去我两牛鸣，恍若关山隔。去年槐花黄，郡国书贡籍。

若以经济材，俯亦从此役。白屋寄簪缨，青灯联衽席。

谈笑生风雷，议论灿金碧。雪香飞梅花，归鞍整南陌。

别后殊未几，拳拳在朝夕。君腹坦东床，吾身系西圜。

从此叹参商，蓬瀛非咫尺。尺纸虽屡投，奥援不我索。

星次几一周，幸我安且怿。尝观义与利，更相为损益。

欲论古人交，二者请君择。不惟眼独青，且要心同赤。

此身可齑粉，此道不可易。自料吾与君，造物难弃掷。

胸次蓬莱山，襟怀云梦泽。未说诗书帅，休论文章伯。

堂堂大丈夫，讵可虚竹帛。但恨不振踪，尚此多捍格。

在君当先登，挽回二千石。饥溺切君身，推解过畴昔。

炎凉无异心，始终无异迹。庶几吾二人，交情可全璧。
耿天骘惠梨次韵奉酬三首
王安石（宋代）

开国桐乡已白头，国人谁复记前游。
故情但有吴塘水，转入东江向我流。
读王朴传
张方平（宋代）

世主英威动九阳，高贤事业出岩廊。何须梦卜疑千古，灼见云雷定四方。

小国霸图微管葛，当时人杰自萧张。不终制作成遗恨，律准今犹在太常。
同孟守出溪亭视涨和严解元韵
韩淲（宋代）

滚滚溪亭雨未休，偶陪小队得来游。蚕桑时候将何望，燕麦风前信隐忧。

民力已殚诚易与，天心非远不难筹。果然香火开晴色，从此年登定有秋。
读南华外篇述以四言十五章 其九 缮性
郭之奇（明代）

俗师俗学，空劳彼勖。蔽蒙之民，蒙性于欲。以求初明，其蔽久酷。

天物芸芸，复我虚曲。以知养性，其性如玉。以恬养知，其明似烛。

古人至一，今人至缛。顺而不一，天下乃数。安而不顺，天下乃局。

浇淳散朴，天下乃毒。世道交丧，乾坤乃局。至人处穷，冥飞似鹄。

隐德存身，永辞世梏。世人所求，轩冕相属。傥来不来，神衰气辱。

丧己于物，失性于俗。倒置之民，其蒙转笃。休哉游哉，我沐我浴。

高轩在门，华冕在瞩。何有何无，如断如续。
贾鹿泉屡约一出小诗代行十首
陈杰（宋代）

故园三亩淡生涯，雨横风狂缩似蜗。
从此亦称萧相客，合无稳种邵平瓜。
唐多令·芦叶满汀洲
刘过（宋代）

安远楼小集，侑觞歌板之姬黄其姓者，乞词于龙洲道人，为赋此《唐多令》。同柳阜之、刘去非、石民瞻、周嘉仲、陈孟参、孟容。时八月五日也。

芦叶满汀洲，寒沙带浅流。二十年重过南楼。柳下系船犹未稳，能几日，又中秋。
黄鹤断矶头，故人今在否？旧江山浑是新愁。欲买桂花同载酒，终不似，少年游。(在否 一作：在不)
啄木诗
左棻（魏晋）

南山有鸟，自名啄木。
饥则啄树，暮则巢宿。
无干于人，惟志所欲。
性清者荣，性浊者辱。
宫词八首次契公远正字韵 其五
乃贤（元代）

琼岛岧峣内苑西，斓斑绮石甃清漪。御床不许红尘到，黄幔长教窣地垂。
与伯顺饭于文纬大光出宋汉杰画秋山
陈与义（宋代）

焚香消午睡，开画逢秋山。
皇都马声中，有此四士闲。
离离南国树，闪闪湘水湾。
悠悠孤鸟去，澹澹晨辉还。
屐士十年蜡，未散腰脚顽。
不如一诣君，坐此岩石间。
远峰如修眉，近峰如堕鬟。
书生饱作祟，眼乱纷斓斑。
一笑遗世人，聊破千载须。
诗成即画记，可益不可删。
暮山
钱时（宋代）

断雨暂提苍玉出，游云忽捲画图归。须臾变态无穷妙，更著双双白鹭飞。
兰亭诗
王玄之（魏晋）

松竹挺岩崖，幽涧激清流。消散肆情志，酣畅豁滞忧。
泊雷公步涉豫章境江流淼漫烟村夹岸景色横出
李吕（宋代）

我昔阅画图，酷暑江天景。
是行不作难，巨舰寄萍梗。
柁楼一放不，合付诗管领。
烟雨山出没，浦溆林逾静。
水行三四家，蓑蓬事畦町。
闲牛负乌鹊，散牧无人境。
淼淼万顷波，撇掠小渔艇。
南风吹霁月，碧玉兼天净。
清绝乃如许，独恨句非警。
强作捧心颦，语出輙肯綮。
共载多骚人，解颐埒匡鼎。
模写入新诗，敢惮再三请。
次韵叙别和答
洪朋（宋代）

顾曲周郎不姓庞，也寻马祖到禅窗。谈功不见令人瘦，句法重来受我降。

今日茶香聊对榻，异时酒泛满盈缸。相期直到无心处，彷佛还须似帝江。
送程茂叔
牟巘五（宋代）

天涯忽送非常喜，阿囝斑衣郎罢前。
话尽青灯十年事，床头周易故依然。
秋日呈灵皋先生
沈彤（清代）

不奈秋寒乍中人，暖风嘘拂坐生春。品评自到丹青地，车马都劳侍从臣。

壮岁儒衣愁削迹，今朝彩笔喜通神。浩歌京邑谁知己，惟有宗工许卜邻。
南亭
范子长（宋代）

花木精神面面金，谁将好景作南亭。
栗留枝上春风思，鶗鴃声中脱屐痕。
檐后梅樊兄及弟，槛前竹鹤子生孙。
我今犹是数旬客，遇意忻时即打门。
虞美人 题校梦龛图
王鹏运（清代）

檀栾金碧楼台好，谁打霜花稿。半生心赏不相违，难得劫灰红半画图开。

清愁閒对阑干起，自惜丹铅意。疏林老屋短檠边，便是等閒秋色尽堪怜。
长安冬至
董其昌（明代）

子月风光雪后看，新阳一缕动长安。禁钟乍应云门曲，宫树先驱黍谷寒。

台上书祥传太史，斋居问礼向祠官。纷纷双阙鸣珂下，未觉玄关闭独难。
与张梦辰陶九成姚比玉陆幼章分韵得山字
董纪（明代）

生平无他好，惟在山水间。无钱买山居，年年来看山。

九峰多雅趣，一一堪跻攀。良时遇良友，意适几忘还。

饮酒莫辞醉，赋诗奚暇删。偷閒乃吾乐，待足何时閒。

寒暑有往来，甲子互循环。世上达人辈，营营苦贪悭。

少壮忽以过，局促凋朱颜。此语秘勿传，徒取昧者讪。

明年幸无事，再来扣禅关。
湖州歌九十八首 其七十九
汪元量（宋代）

第十琼筵敞禁庭，两厢丞相把壶瓶。
君王自劝三宫酒，更送天香近玉屏。
晚起喜晴
姜特立（宋代）

老翁喜晴色，屋角候晨曦。
圆影才明隙，方晖已鉴帷。
呼童聊拥褐，得火即舒眉。
盥栉浑无事，看山就小诗。
中秋步月
罗与之（宋代）

林间一叶秋，屏去三伏暑。
凄然风露繁，絺綌莫能御。
炎凉相推移，胡为遽如许。
孰知秋已半，今夕四十五。
赠故乡人
陈藻（宋代）

我家已破出他乡，如连如卓方阜昌。
岂料囊金随后散，一齐开铺鬻文章。
我今滨死祗如许，二友犹堪望轩翥。
从头借问向来谁，十室九人非旧主。
六石峰
俞掞（宋代）

斸石云边著著高，几经吟笔写风骚。山翁莫袖经纶手，好趁春风钓六鳌。
景伯正字按行外邑平遣系囚既还出道中诗一编
李益能（宋代）

属邑周行未觉劳，要观芒刃试豪曹。
气苏犴狱歌谣满，兴挟江豪句律高。
缓驾海邦聊展骥，指期仙岭看浮鳌。
秋来赋咏传宫掖，三绝行闻帝语褒。
离别难（中吕调）
柳永（宋代）

花谢水流倏忽，嗟年少光阴。有天然、蕙质兰心。美韶容、何啻值千金。便因甚、翠弱红衰，缠绵香体，都不胜任。算神仙、五色灵丹无验，中路委瓶簪。
人悄悄，夜沈沈。闭香闺、永弃鸳衾。想娇魂媚魄非远，纵洪都方士也难寻。最苦是、好景良天，尊前歌笑，空想遗音。望断处，杳杳巫峰十二，千古暮云深。(沈沈 一作：沉沉)
寄玉泉实仁上人
齐己（唐代）

往岁曾寻圣迹时，树边三绕礼吾师。敢望护法将军记，

且喜焚吾弟子知。后会未期心的的，前峰欲下步迟迟。

今来老劣难行甚，空寂无缘但寄诗。
读史书感
丘逢甲（清代）

衮衮群公翊庙谟，匡时伟略未全无。珠崖地弃完筹海，玉垒天回罢徙都。

万国冠裳嗟倒置，九州货贝慨中枯。空山独抱遗书哭，牢落乾坤一腐儒。
燕城读史 其十四
罗公升（宋代）

李生平生嘻佛法，厕筹拭面邦计空。那知铁马浮江日，却是神僧建塔功。
赠卫尉宋卿二十二丈
王禹偁（宋代）

性情和雅得天真，卿寺鳌头任屈伸。
三品且随前宰相，重瞳偏认旧词臣。
宿斋院冷琴横膝，朝退门闲鹤伴身。
多少抠衣门弟子，侧聆还望秉陶钧。
梦中自题小像一首醒而犹记遂命笔书之
弘历（清代）

世界空华底认真，分明两句辨疏亲。寰中第一尊崇者，却是忧劳第一人。
收麦诗
于谦（明代）

大麦收割蚤，二麦收割迟。带青摘穗不候熟，老稚藉此聊充饥。

去年夏旱秋又水，谷麦无收民受馁。今年种麦十二三，纵有收成无积累。

了却官租馀几何，女嫁男婚债负多。公私用度皆仰给，可喜时清无重科。

有司牧民当体此，爱养苍生如赤子。庶令禄位保始终，更有清名播青史。

剥民肥已天地知，国法昭昭不尔私。琴堂公暇垂帘坐，请诵老夫收麦诗。
送姬仲实隐士北还
王恽（元代）

纷纷末术例从谀，邂逅淇南论有馀。
贾传自怜多感慨，东门何意泥孤虚。
雨连宾馆留三宿，天遣幽怀为一抒。
觉我胸中闻未有，九峰新说历家书。
一字至十字成章二首 其一 咏竹
文同（宋代）

竹，竹。森寒，洁绿。湘江滨，渭水曲。帷幔翠锦，戈矛苍玉。

心虚异众帷，节劲逾凡木。化龙杖入仙陂，呼凤律鸣神谷。

月娥巾帔静苒苒，风神笙竽清蔌蔌。林间饮酒碎影摇樽，石上围棋轻阴覆局。

屈大夫逐去徒悦椒兰，陶先生归来但寻松菊。若论檀栾之操无敌于君，欲图潇洒之姿莫贤于仆。
偈倾一百六十九首
释智朋（宋代）

会则一似等闲，不会则千难万难。
岂不见陶渊明采菊东篱下，悠然见南山。
到这裹转身有路，不妨入廛垂手。
赠张绘秘教九题·诗家
林逋（宋代）

风月骚人业，相传能几家。
清心长有虑，幽事更无涯。
隐奥谁知到，陵夷即自嗟。
千篇如可构，聊擬当豪华。
和沈商卿次前韵
章甫（宋代）

逢人问行李，几日至东园。
别去将三月，书来得五言。
淮山分限域，风土异寒暄。
四大知安稳，根尘要反源。
杂咏十首 其九
陆游（宋代）

斜风吹雨晚空濛，独立溪边两鬓蓬。便过此生何所恨，百年强半水云中。
咏千叶缃梅 其一
张镃（宋代）

巧留芳艳待春回，不受霜飙苦折摧。应对群葩羞冷淡，数花并作一花开。
画梅题句二首 其一
郭祖庚（清代）

故园栽得几株梅，作客天涯久未回。遥忆江南春信早，枝头料已向窗开。
虎丘劝农
虞俦（宋代）

风月联翩别驾分，双凫飞舄总能文。
苔痕点绿山头石，花影浮能水面云。
一舸鸱夷聊尔尔，千岩啼鸟自欣欣。
徘徊斗粟归田缓，堪笑痴顽老使君。
送远使
张籍（唐代）

扬旌过陇头，陇水向西流。塞路依山远，戍城逢笛秋。

寒沙阴漫漫，疲马去悠悠。为问征行将，谁封定远侯。
舟过桐庐三首 其三
杨万里（宋代）

后面山无数，南头柳更多。人家逼江岸，屋柱入沧波。

老去频经此，重来更几何。牛山动悲感，曾侍板舆过。
兜率寺
于石（宋代）

钱唐一剑倚霜寒，万水千山蜀道难。
瓶钵生涯何处在，秋风松子落诗坛。
道逢陈一表弟
杨泰（清代）

不记几年别，相看鬓又新。匆匆言不尽，先问白头亲。